b'\n_START_ARTICLE_\nSrednje uho\n_START_SECTION_\nRazvoj\n_START_PARAGRAPH_\nStrukture srednjega in zunanjega u\xc5\xa1esa se razvijejo iz \xc5\xberelnega aparata in njegovih derivatov. Votlina srednjega u\xc5\xa1esa in u\xc5\xa1esna troblja nastaneta iz endoderma prvega \xc5\xberelnega \xc5\xbeepa. Slu\xc5\xa1ne ko\xc5\xa1\xc4\x8dice se razvijejo iz embrionalnega tkiva prvega (kladivce in nakovalce) in drugega (stremence) \xc5\xberelnega loka. Iz derivatov \xc5\xberelnega aparata so tudi dve mi\xc5\xa1ici in \xc5\xbeivci srednjega u\xc5\xa1esa. Bobni\xc4\x8d nastane iz embrionalnega tkiva, ki ga z zunanje strani pokriva ektodermalna vrhnjica, z notranje strani pa endoderm prvega \xc5\xberelnega \xc5\xbeepa.'